b"\n_START_ARTICLE_\nSovinnollisuus\n_START_PARAGRAPH_\nSovinnollisuus on yksi viidest\xc3\xa4 suuresta persoonallisuuspiirteest\xc3\xa4 yhdess\xc3\xa4 ekstroversion, neuroottisuuden, avoimuuden uusille kokemuksille ja tunnollisuuden kanssa. MBTI:ss\xc3\xa4 se korreloi vahvasti kirjaimen F kanssa. _NEWLINE_Sovinnollisuuden piirre kuvaa ihmisen suhdetta muihin ihmisiin. Sovinnollisilla ihmisill\xc3\xa4 on korkeampi affektiivinen eli emotionaalinen empatia, he haluavat auttaa enemm\xc3\xa4n muita ihmisi\xc3\xa4, luottavat enemm\xc3\xa4n muiden ihmisten hyv\xc3\xa4ntahtoisuuteen, olivatpa he sitten ennest\xc3\xa4\xc3\xa4n tunnettuja tai tuntemattomia ja karttavat konfliktia sosiaalissa tilanteissa. Sympatia n\xc3\xa4kyy esimerkiksi my\xc3\xb6nteisemp\xc3\xa4n\xc3\xa4 suhtautumisena sen tyyppisiin ihmisryhmiin kuin ylipainoiset. _NEWLINE_Ep\xc3\xa4sovinnollisilla ihmisill\xc3\xa4 on puolestaan \xc3\xa4\xc3\xa4rimmill\xc3\xa4\xc3\xa4n nk. synkki\xc3\xa4 persoonallisuuden piirteit\xc3\xa4 (dark personality traits): psykopatiaa, narsismia, sadistisuutta ja machiavellismia psykologisessa mieless\xc3\xa4. Jos he etsiv\xc3\xa4t uhreja, on uhrien persoonallisuuden piirteet peilikuva: uhreilla on tyypillisesti keskim\xc3\xa4\xc3\xa4r\xc3\xa4ist\xc3\xa4 korkeampi sovinnollisuus. _NEWLINE_Hexaco-persoonallisuusmallissa synk\xc3\xa4t persoonallisuuden piirteet muodostavat oman persoonallisuuden piirteens\xc3\xa4 Honesty\xe2\x80\x93Humility (rehellisyys\xe2\x80\x93n\xc3\xb6yryys) ja sovinnollisuuden persoonallisuuden piirteeseen kuuluu pintapuolisempia ominaisuuksia. Siihen on my\xc3\xb6s siirretty viha, joka on haastava ominaisuus j\xc3\xa4rjestelmien kannalta koska se ei kuulu tiettyyn lokeroon, vaan vihaa pursuavilla ihmisill\xc3\xa4 on alhainen sovinnollisuus ja korkea neuroottisuus (ep\xc3\xa4vakaa tunne-el\xc3\xa4m\xc3\xa4)._NEWLINE_Naisten sovinnollisuus on merkitt\xc3\xa4v\xc3\xa4sti korkeampi kuin miesten. T\xc3\xa4m\xc3\xa4 selitt\xc3\xa4\xc3\xa4 samalla p\xc3\xa4\xc3\xa4asiassa sen, miksi miehiss\xc3\xa4 on merkitt\xc3\xa4v\xc3\xa4sti enemm\xc3\xa4n rikollisia kuin naisia, sill\xc3\xa4 rikollisilla on tyypillisesti eritt\xc3\xa4in alhainen sovinnollisuus, ja vaikka miesten ja naisten sovinnollisuuksien normaalijakaumat menev\xc3\xa4t p\xc3\xa4\xc3\xa4llekk\xc3\xa4in, eritt\xc3\xa4in kylm\xc3\xa4kiskoiset henkil\xc3\xb6t ovat p\xc3\xa4\xc3\xa4asiassa miehi\xc3\xa4. Eritt\xc3\xa4in l\xc3\xa4mpim\xc3\xa4t ihmset ovat puolestaan p\xc3\xa4\xc3\xa4asiassa naisia, mik\xc3\xa4 selitt\xc3\xa4\xc3\xa4 naisten yliedustusta monissa sosiaali- ja terveysalan ammateissa ja lastentarhan- ja luokanopettajina. Sovinnolliset miehet saavat pienemp\xc3\xa4\xc3\xa4 palkkaa, mutta eiv\xc3\xa4t sovinnolliset naiset._NEWLINE_Sovinnollisuuden olemassolo yhten\xc3\xa4 viidest\xc3\xa4 persoonallisuuden piirteest\xc3\xa4 on todistettu leksikaalisin tutkimuksin. Niiss\xc3\xa4 on havaittu sovinnollisuuden lis\xc3\xa4ksi nelj\xc3\xa4 muuta eri persoonallisuuden piirrett\xc3\xa4, jotka eiv\xc3\xa4t korreloi kesken\xc3\xa4\xc3\xa4n eri persoonallisuuden piirteit\xc3\xa4 kuvaavien adjektiivien korreloidessa samaan aikaan yleens\xc3\xa4 jonkin viidest\xc3\xa4 piirteest\xc3\xa4 kanssa. Leksikaalisissa tutkimuksissa kuvausten kuten friendly, cooperative, trustful, nurturing ja considerate v\xc3\xa4lill\xc3\xa4 on selv\xc3\xa4 korrelaatio. My\xc3\xb6s lauseet kuten Am not interested in other people's problems ja Sympathize with others' feelings korreloivat leksikologisten tutkimusten sanojen kanssa."